HUNGARIAN BUSINESS LEADERS FORUM
Versenyjogi Szabályzat

1. Cél és hatály
Ez a szabályzat a Hungarian Business Leaders Forumra (HBLF), annak vezető testületére, munkacsoportjára, eseményére és kommunikációs csatornájára vonatkozik. A HBLF tagvállalatai is elfogadják jelen szabályzatot.
A szabályzat célja:
· hogy biztosítsa, hogy a HBLF működése összhangban legyen a hatályos magyar és uniós versenyjogi szabályokkal,
· a HBLF elkerülje a kartellgyanús megállapodások vagy más versenykorlátozó magatartások és összehangolt magatartások kialakulását,
· hogy a HBLF elkerülje a jogellenes információmegosztást,
· így megfelelő védelmet nyújtson a HBLF-nek és a tagvállalatoknak.
2. Alapelvek
· A HBLF nem folytat és nem támogat olyan tevékenységet, amely a versenyt korlátozná.
· A tagok közötti együttműködés célja kizárólag jó gyakorlatok megosztása, szemléletformálás, társadalmi felelősségvállalás és fenntarthatóság előmozdítása.
· A HBLF rendezvényein és ülésein a versenyjogilag érzékeny témák kerülendők.
3. Tilos témák és magatartások
A HBLF eseményein és kommunikációjában szigorúan tilos az alábbi témák megvitatása:
· árazással, költségekkel kapcsolatos információk​
· mennyiségekre, kapacitásokra vonatkozó információk
· eladási számokra, profitra vonatkozó információk
· beszerzési, szállítási, disztribúciós stratégiák​
· marketing és reklámstratégia​
· vevőkre vonatkozó (egyediesített) információk​
· munkavállalói adatok, bérezési/juttatási gyakorlatok, ezekkel kapcsolatos tervek
· üzleti partnerekre, beszállítókra vonatkozó információk​
· üzletpolitikai, terjeszkedési tervek
4. Megengedett tevékenységek
· Tapasztalatcsere vállalati társadalmi felelősségvállalás, fenntarthatóság, sokszínűség, etikus üzleti gyakorlat témáiban.
· Közös állásfoglalások, ajánlások a fenntartható fejlődés, etikus üzletvitel és esélyegyenlőség támogatására, feltéve, hogy ezek nem érintik az árakat, piaci stratégiát.
· Workshopok, konferenciák szervezése, ahol független szakértők adnak tájékoztatást.
· Publikált, historikus és aggregált (nem visszakövethető) információk megoszthatók egymással.
· Az általános iparági helyzet és a jogi környezet megtárgyalható.
5. Eljárási szabályok
· Minden megbeszélés, ülés kapcsán a résztvevők számára előzetes agenda kerül kiküldésre. Amennyiben bármely tag versenyjogi aggályt vetne fel az agenda kapcsán, a HBLF külső versenyjogi szakértővel konzultál az érintett téma megengedhetőségéről. A tagok erre irányuló kérése esetén a HBLF biztosítja külső versenyjogi szakértő részvételét bármely olyan ülésen, amelyen fennáll a kockázata annak, hogy versenyjogi szempontból szenzitív téma merülhet fel. 
· Ha versenyjogilag aggályos téma merül fel bármely megbeszélésen, a munkacsoport vezető vagy a HBLF munkatársa köteles azonnal megszakítani a beszélgetést.
· A tagok kötelesek jelezni, ha olyan információ hangzik el, ami versenyszempontból kockázatos lehet.
· A HBLF bármely szerve, munkatársa, illetve bármelyik tag kérheti, hogy tiltakozását vegyék jegyzőkönyvbe.
· A tagok kérésére a HBLF jegyzőkönyvet vezet a megbeszélésről, ülésről, amely rögzíti az elhangzottakat. A jegyzőkönyvet a HBLF haladéktalanul megküldi a tagok részére. 

6. Felelősség
· A szabályzat betartása a HBLF és minden tag egyéni felelőssége.
· A szervezet fenntartja a jogot, hogy a szabályszegő taggal szemben fegyelmi vagy tagsági jogkövetkezményeket alkalmazzon.
7. Záró rendelkezések
Ez a szabályzat a Hungarian Business Leaders Forum valamennyi tagjára kötelező. A HBLF rendszeresen felülvizsgálja és aktualizálja azt a versenyjogi környezet változásainak megfelelően.

